PIB Headquarters
पीआईबी का कोविड-19 पर दैनिक बुलेटिन

- पिछले 24 घंटों में की गई 11,59,032 जांचों के साथ, कुल टेस्ट संख्या 13.5 करोड़ तक पहुंची
- सभी मामलों में से लगभग 93.72 प्रतिशत मरीज़ अब तक स्वस्थ हुए
- पिछले 24 घंटों में देश में कुल 37,816 लोग संक्रमण मुक्त और 44,376 कोविड संक्रमण के नए मामले सामने आये
- गृह मंत्रालय ने कोविड-19 से संबंधित निगरानी, नियंत्रण, सावधानी के लिए दिशानिर्देश जारी किये, जो 1 दिसंबर, 2020 से प्रभावी होंगे और 31.12.2020 तक लागू रहेंगे। इन दिशानिर्देशों का मुख्य उद्देश्य कोविड-19 के प्रसार के खिलाफ हासिल की गई बढ़त को मजबूत करना है
#Unite2FightCorona
#IndiaFightsCorona
भारत की जांच क्षमता में तेजी से वृद्धि; कुल जांच संख्या 13.5 करोड़ तक पहुंची, जांच की संख्या बढ़ने के बावजूद कोविड मामलों की पॉजिटिव दर में लगातार गिरावट
भारत ने कोविड-19 की जांच करने के बुनियादी ढांचे में जनवरी 2020 से लगातार वृद्धि का प्रदर्शन किया है, जिसके परिणामस्वरूप जांच की संख्या में तेजी से बढ़ोत्तरी हुई है। पिछले 24 घंटों में की गई 11,59,032 जांचों के साथ, कुल टेस्ट संख्या 13.5 करोड़  तक पहुंच चुकी है। निरंतर आधार पर व्यापक और विस्तृत परीक्षण के परिणामस्वरूप मामलों की पॉजिटिव दर में कमी आई है। राष्ट्रीय स्तर पर कोविड मामलों के पॉजिटिव होने की दर में उल्लेखनीय गिरावट दर्ज की गई है जो यह दर्शाता है कि, संक्रमण के प्रसार की दर प्रभावी रूप से सीमित है। पॉजिटिव मामलों की दर लगातार गिरती जा रही है और अब यह 6.84 प्रतिशत तक पहुंच गई है। इस समय कोविड मामलों के पॉजिटिव होने की दैनिक दर 3.83 प्रतिशत है। कोविड नमूनों की जांच अवसंरचना में निरंतर और प्रगतिशील विस्तार ने टेस्टिंग संख्याओं की वृद्धि में महत्वपूर्ण भूमिका निभाई है। देश में 1167 सरकारी प्रयोगशालाओं और 971 निजी प्रयोगशालाओं सहित कुल 2138 परीक्षण प्रयोगशालाओं की उपलब्धता के साथ दैनिक जांच क्षमता में पर्याप्त बढ़ोत्तरी हुई है। भारत का वर्तमान सक्रिय मामले  कुल पॉजिटिव मामलों का 4.82 प्रतिशत है और यह 5 प्रतिशत से नीचे बना हुआ है। रोगियों के ठीक होने की दर फ़िलहाल 93 प्रतिशत से ऊपर है क्योंकि सभी मामलों में से लगभग 93.72 प्रतिशत मरीज़ अब तक ठीक हो चुके हैं। पिछले 24 घंटों में देश में कुल 37816 लोग संक्रमण मुक्त हुए, अब तक 86,42,771 मरीज़ इस संक्रमण से ठीक हुए हैं। अब तक हुए कुल कोविड संक्रमितों और वर्तमान रोगियों के बीच का अंतर लगातार बढ़ रहा है और वर्तमान में यह 81,98,025 है। नये ठीक हुए रोगियों में से 77.53 प्रतिशत रोगी 10 राज्यों/केन्द्र शासित प्रदेशों से है। पिछले 24 घंटों में केरल से कोविड के सर्वाधिक 5149 मरीज़ संक्रमण मुक्त हुए हैं। दिल्ली में 4943 रोगी स्वस्थ हुए हैं, जबकि महाराष्ट्र में 4086 नए मरीज़ ठीक हुए। पिछले 24 घंटों में कोविड के 44,376 नए पुष्ट मामले दर्ज किए गए। दस राज्यों और केंद्र शासित प्रदेशों से नये पॉजिटिव मामलों का 76.51 प्रतिशत योगदान सामने आया है। दिल्ली में पिछले 24 घंटों में सबसे अधिक 6224 नये रोगियों का पता चला है। महाराष्ट्र में 5439 मामले दर्ज किए गए जबकि केरल में कल 5420 कोविड मरीज़ों की पुष्टि हुई। पिछले 24 घंटों में 481 लोगों की इस संक्रमण से मौत हुई है। इनमें से 74.22 प्रतिशत मौतें दस राज्यों और केंद्र शासित प्रदेशों में ही हुई हैं। कोविड से दिल्ली में सबसे अधिक 109 लोगों की जान गई है। पश्चिम बंगाल में इससे 49 रोगियों की मृत्यु हुई और उसके बाद उत्तर प्रदेश में 33 मरीज़ों ने इस बीमारी से दम तोड़ दिया।
ज्यादा जानकारी के लिए पढ़ें
गृह मंत्रालय ने निगरानी, रोकथाम और सावधानी के लिए दिशा-निर्देश जारी किए
गृह मंत्रालय  ने निगरानी, रोकथाम और सावधानियों के साथ आज एक आदेश जारी किया, जो 1 दिसंबर, 2020 से प्रभावी होगा और 31 दिसंबर, 2020 तक लागू रहेगा। इन दिशा-निर्देशों का मुख्य उद्देश्य उस महत्वपूर्ण बढ़त को और मजबूत बनाना, जो कोविड-19 के प्रसार के खिलाफ हासिल की गई है और जो देश में सक्रिय मामलों की संख्या में लगातार गिरावट के रूप में दिखी है। इसके अलावा, मौजूदा त्योहारी सीजन के दौरान और सर्दियों की शुरुआत में कुछ राज्यों/संघ शासित क्षेत्रों में हाल में हुई नए मामलों में बढ़ोतरी को ध्यान में रखते हुए, इस बात पर जोर दिया गया है कि महामारी पर पूरी तरह पार पाने के लिए सावधानी बरतने और सुझाई गई रोकथाम रणनीति का सख्ती से पालन, निगरानी, नियंत्रण पर जोर तथा गृह मंत्रालय और स्वास्थ्य एवं परिवार कल्याण मंत्रालय  द्वारा जारी दिशा-निर्देशों/ एसओपी के सख्ती से पालन करने की आश्यकता है। सुझाए गए रोकथाम के उपायों का सख्ती से पालन सुनिश्चित करने के लिए स्थानीय जिला, पुलिस और नगर निगमों को जवाबदेह बनाया जाएगा। हालात के आकलन के आधार पर राज्य और संघ शासित क्षेत्र कोविड-19 के प्रसार पर रोकथाम के उद्देश्य से स्थानीय स्तर पर बंदिशें लगा सकते हैं।
ज्यादा जानकारी के लिए पढ़ें
कोरोना संक्रमण पर मुख्यमंत्रियों के साथ बैठक में प्रधानमंत्री के संबोधन का मूल पाठ
ज्यादा जानकारी के लिए पढ़ें
प्रधानमंत्री 26 नवंबर को री-इन्वेस्ट 2020 का उद्घाटन करेंगे
प्रधानमंत्री श्री नरेन्द्र मोदी 26 नवंबर 2020 को शाम 5:30 बजे तीसरे वैश्विक नवीकरणीय ऊर्जा निवेश बैठक और प्रदर्शनी  का वर्चुअल माध्यम से उद्घाटन करेंगे। यह सम्मेलन नवीन और नवीकरणीय ऊर्जा मंत्रालय द्वारा आयोजित किया जाता है और 26 - 28 नवंबर 2020 तक आयोजित किया जाएगा। री-इन्वेस्ट 2020 के लिए विषय 'सतत ऊर्जा परिवर्तन के लिए नवोन्मेष' है। इसमें नवीकरणीय और भविष्य की ऊर्जा विकल्पों पर तीन दिवसीय सम्मेलन, और निर्माताओं, डेवलपर्स, निवेशकों और नवोन्मेषकों की एक प्रदर्शनी होगी। इसमें 75 से अधिक अंतरराष्ट्रीय मंत्रिस्तरीय प्रतिनिधिमंडल, 1000 से अधिक वैश्विक उद्योग जगत के नेताओं और 50,000 प्रतिनिधियों के भाग लेने की उम्मीद है।
ज्यादा जानकारी के लिए पढ़ें
भारत और म्यांमार के बीच संयुक्त व्यापार समिति की 7वीं बैठक
भारत और म्यांमार के बीच संयुक्त व्यापार समिति की 7वीं बैठक 24 नवंबर, 2020 को वर्चुअल माध्यम से आयोजित की गई थी। बैठक की सह-अध्यक्षता म्यांमार के केंद्रीय वाणिज्य मंत्री डॉ.थेन म्यिंट, और भारत के वाणिज्य और उद्योग मंत्री श्री पीयूष गोयल ने की। परामर्श के दौरान, दोनों पक्षों ने व्यापार, निवेश, बैंकिंग, कनेक्टिविटी, क्षमता निर्माण और सीमा अवसंरचना के उन्नयन से लेकर विभिन्न द्विपक्षीय मुद्दों की समीक्षा की। दोनों पक्षों ने कोविड-19 चुनौतियों को पूरा करने और पारंपरिक दवाओं सहित फार्मा और स्वास्थ्य क्षेत्र में सहयोग का विस्तार करने के लिए अपनी तैयारियों की समीक्षा की। श्री पीयूष गोयल ने भारत और म्यांमार के बीच मजबूत सांस्कृतिक और वाणिज्यिक संबंधों पर प्रकाश डाला और उन्होंने भारत की ‘नेबरहुड फर्स्ट’ और ‘एक्ट ईस्ट’ नीतियों के अनुसार भारत की म्यांमार के साथ भागीदारी की प्राथमिकता को भी रेखांकित किया। उन्होंने म्यांमार के साथ व्यापार और निवेश, तेल और गैस, बिजली, बीमा, फार्मास्युटिकल और इन्फ्रास्ट्रक्चर सहित कई क्षेत्रों में बहुमुखी सहयोग बढ़ाने के लिए भारत की प्रतिबद्धता दोहरायी और इन क्षेत्रों में भारत द्वारा म्यांमार में बढ़े निवेश पर संतोष व्यक्त किया। दोनों पक्षों ने स्वीकार किया कि भारत और म्यांमार की तेल और गैस कंपनियों के बीच आपसी सहयोग और विशेष रूप से पेट्रोलियम उत्पादों और शोधन के क्षेत्र में लाभ की व्यापक संभावनाएं हैं।
ज्यादा जानकारी के लिए पढ़ें
श्री पीयूष गोयल ने भारतीय उद्योग जगत से गुणवत्ता और उत्पादकता में सुधार पर ध्यान केंद्रित करने का आह्वान किया
केंद्रीय वाणिज्य और उद्योग मंत्री श्री पीयूष गोयल ने भारतीय उद्योग जगत से गुणवत्ता और उत्पादकता में सुधार की ओर ध्यान केंद्रित करने का आह्वान किया है। उन्होंने आज विभिन्न उद्योग संगठनों के पदाधिकारियों से बातचीत में उनसे अगले महीने के कुछ दिन इन पहलुओं पर गहन विचार मंथन के लिए निर्धारित करने का आग्रह किया जिससे कि भारत को उच्च गुणवत्ता, दक्ष निर्माता, कारोबारी और सेवा प्रदाता के रूप में मान्यता मिलना आरंभ हो। वाणिज्य और उद्योग मंत्री ने कहा कि यह सेक्टर या क्षेत्र वार किया जा सकता है जिससे कि हितधारकों के बीच जानकारी को साझा किया जा सके और इन पहलुओं पर ध्यान केंद्रित किया जाए। श्री गोयल ने कहा कि प्रमुख कंपनियों के दूसरी तिमाही के नतीजों में ज्यादातर के लाभ में खासी वृद्धि देखी गई है। इससे यह भी पता चलता है कि भारतीय उद्योग ने कोविड के संकट काल का उपयोग अपने आप को चुस्त-दुरुस्त करने, उत्पाद-मिश्र को बेहतर बनाने और गुणवत्ता तथा उत्पादकता पर ध्यान केंद्रित करने में किया है। अभियान की तरह इसे आगे बढ़ाने में उद्योग जगत के समर्थन का आह्वान करते हुए श्री गोयल ने कहा कि गुणवत्ता और उत्पादकता संकट काल को अवसर में बदलने में मदद कर सकती हैं। श्री गोयल ने कहा कि भारतीय उद्योग ने कठिन समय में लचीलापन और विश्वास प्रदर्शित किया है जिससे देश को महामारी से लड़ने में मदद मिली है। उन्होंने कहा कि अर्थव्यवस्था मजबूती बहाल होने के मजबूत संकेत दिखा रही है और अंतर्राष्ट्रीय परिदृश्य में भी भारत की प्रतिष्ठा कई स्तरों पर बढ़ी है तथा उसे एक भरोसेमंद सहयोगी के रूप में देखा जा रहा है। उन्होंने विश्वास व्यक्त किया है कि भारत इस समय से भी उबर कर और मजबूत तथा विजेता बनकर सामने आएगा। वाणिज्य और उद्योग मंत्री ने कहा कि परिस्थितियां बदलेंगी और भारत मजबूत स्थिति में, समान शर्तों पर विश्व के साथ काम करने की स्थिति में समर्थ होगा। उन्होंने पदाधिकारियों से स्वास्थ्य संबंधी सावधानियां जारी रखने की अपील करते हुए कहा कि अब इस स्थिति में ढिलाई बरतने से समस्याएं पैदा हो सकती हैं।
ज्यादा जानकारी के लिए पढ़ें
पीआईबी के स्थानीय कार्यालयों से प्राप्त जानकारी
- असम: असम में, कल 157 और लोगों कोविड-19 से संक्रमित पाए गए। इसके बाद राज्य में कुल मामलों की संख्या बढ़ कर 211839 हो गई है, जबकि कुल 207646 मरीजों को डिस्चार्ज किया जा चुका है। राज्य में अब सक्रिय मामलों की संख्या 3214 है और कुल 976 मौतें हो चुकी हैं।
- केरल: राज्य शिक्षा विभाग ने शिक्षकों को 17 दिसंबर से स्कूलों में लौटने का निर्देश दिया है। 10 वीं और 12 वीं कक्षा के शिक्षकों को 50 प्रतिशत उपस्थिति वाले स्कूलों में लौटने के लिए कहा गया है। व्यवस्था को इस तरह से लागु करवाया जा रहा है जिससे कक्षा 10 और 12 के छात्र जनवरी से स्कूलों लौट आएंगे। बैठक में शिक्षा मंत्री और लोक शिक्षा सचिव ने भाग लिया। बैठक में स्थानीय निकाय चुनावों में कोविड रोगियों और क्वरेन्टीन में चल रहे रोगीयों के लिए पोस्टल वोटिंग को ले कर दिशानिर्देश जारी किए गए हैं। इस बीच, केरल ने खराब गुणवत्ता के कारण कोविड -19 के लिए उपयोग किए जाने वाले 30,000 से अधिक रैपिड एंटीजन टेस्ट किट वापस भेजे हैं। कल राज्य में 5,420 नए कोविड -19 के मामले सामने आए। वहीं, 5,149 मरीज ठीक हुए हैं। कोविड से मृत्यु का आंकड़ा 2095 है और पॉज़िटिव रेट 9.04% है।
- तमिलनाडु: कराइकल चक्रवात राहत शिविरों में बड़े पैमाने पर कोविड - 19 फैलने का खतरा। अधिकारियों का कहना है कि अगर लोग कोविड से संक्रमित पाए जाते है तो उन्हें कोविड केयर सेंटर में स्थानांतरित किया जायेगा। चक्रवात निवार के मद्देनजर स्थापित रहत केंद्रों में रहने वाले लोगों के लिए चिकित्सा बचाव दल केंद्रों में बुखार परीक्षण शिविर लगा रहे हैं और तमिलनाडु में मास्क वितरित कर रहे हैं। चक्रवात निवार के तटीय इलाकों से टकराने से पहले बचाव कार्यों के लिए एनडीआरएफ की 19 टीमें तमिलनाडु और पुदुचेरी रवाना हो चुकी हैं।
- कर्नाटक: राज्य की कोविद -19 तकनीकी सलाहकार समिति  ने मंगलवार को राज्य में कोरोना की दूसरी लहर से निपटने के लिए राज्य की तैयारियों पर चर्चा करने के लिए बैठक की। बैठक में सिफारिश की गई है कि शिक्षा विभाग कक्षा 1 से 9 तक के छात्रों को बिना परीक्षा दिए पदोन्नति देने पर विचार करे। कर्नाटक के हाईकोर्ट ने गौर किया कि सभी दल यह सुनिश्चित करें कि उनके कार्यकर्ता रैलियों में कोविड -19 मानदंडों का पालन करें। आंकड़ों से पता चला है कि राज्यों में कोविड से संक्रमित होने वाले 71 प्रतिशत पुरुष हैं।
- आंध्र प्रदेश: मुख्यमंत्री वाईएस जगन मोहन रेड्डी ने 1,000 करोड़ रुपये की जगन्नाथोडु योजना शुरू की। योजना के तहत राज्य में छोटे एवं लघु विक्रेताओं को 10,000 रुपये तक का ब्याज मुक्त ऋण प्रदान किया जाएगा। इसके लिए अब तक 10 लाख आवेदन किये जा चुके हैं। मुख्यमंत्री ने अधिकारियों को कोविड वैक्सीन भंडारण और वितरण के लिए कार्य योजना तैयार करने का निर्देश दिया। राज्य में सिंगल स्क्रीन सिनेमाघर 11 दिसंबर से फिर से खुल सकते हैं, यदि सरकार उन्हें 75 प्रतिशत ओक्यूपेन्सी के साथ काम करने की अनुमति दे। राज्यपाल बिस्वा भूषण हरिचंदन ने वीडियो कॉन्फ्रेंस के माध्यम से तिरुपति के श्री बालाजी मेडिकल कॉलेज, अस्पताल और अनुसंधान संस्थान में सुपर स्पेशियलिटी सुविधाओं और अत्याधुनिक उपकरणों का उद्घाटन किया।
- तेलंगाना: तेलंगाना में पिछले 24 घंटों में कोविड के 993 नए मामले सामने आये हैं, 1150 लोग ठीक हुए और 4 की मौत हुईं। राज्य में कुल मामले: 2,66,042, सक्रिय मामले: 10,886, मृत्यु: 1441, डिस्चार्ज: 2,53,715, रिकवरी दर 95.36 प्रतिशत, जबकि देश भर में रिकवरी दर 93.7 प्रतिशत है। अपोलो अस्पताल टीका उपलब्ध होने के बाद अपने अस्पतालों, क्लीनिकों, स्वास्थ्य केंद्रों, फार्मेसियों और अपोलो 24/7 के माध्यम से पूरे भारत में एक दिन में दस लाख टीके देने के लिए तैयार है।
- महाराष्ट्र: राज्य सरकार ने कोविड-19 वैक्सीन के वितरण की निगरानी के लिए टास्क फोर्स का गठन किया है। मुख्यमंत्री उद्धव ठाकरे ने बताया कि टास्क फोर्स टीकाकरण की उपलब्धता के साथ-साथ यदि वैक्सीन का कोई दुष्प्रभाव है तो इसकी प्रभावशीलता के मुद्दों पर चर्चा करेगी। साथ ही , राज्य के प्रत्येक व्यक्ति को टीका लगाने और इसके उचित वितरण में लागत पर भी विमर्श करेगी। कोरोनोवायरस वैक्सीन के विकास को ट्रैक करने के लिए राज्य लगातार सीरम इंस्टीट्यूट ऑफ इंडिया के संपर्क में है। सीएम ने कहा कि "माई फैमिली माई रिस्पॉन्सिबिलिटी" अभियान ने संक्रमण की संख्या को 24,000 प्रतिदिन से लगभग 5,000 प्रतिदिन के आसपास लाने में मदद की है। राज्य ने इस अभियान के माध्यम से 11 करोड़ से अधिक व्यक्तियों का स्वास्थ्य डेटा एकत्र किया है। महाराष्ट्र रोजाना 80,000 कोविड-19 परीक्षण कर रहा है।
- गुजरात: राज्य में कोविड के 1510 नए मामले सामने आए हैं, जबकि 1276 लोग एक ही दिन में ठीक हुए। अब तक 73.76 लाख से अधिक कोविड नमूनों का परीक्षण किया गया है। वर्तमान में राज्य में 14,044 सक्रिय मामले हैं और अब तक कोविड के कारण 3889 लोगों की मौत हुई है।
- राजस्थान: राज्य में 25,000 से अधिक सक्रिय मामले दर्ज किए गए हैं। अब तक राज्य में कोविड के मामलों की संख्या 2.5 लाख को पार कर चुकी है और कुल ठीक होने वालों की संख्या 2.2 लाख के आस पास है। कोविड की वजह से राज्य में 2200 लोग अपनी जान गंवा चुके हैं।
- मध्य प्रदेश: मध्य प्रदेश में 3 नवंबर से दोबारा सक्रिय मामलों की संख्या बढ़ रही है। राज्य में अब सक्रिय मामलों की संख्या 12,979 है। राज्य की औसत पॉज़िटिव मामलों की दर 5.5% है। राज्य में कुल कोरोना रोगियों में से 59% घर में क्वरेन्टीन हैं। इंदौर, भोपाल, ग्वालियर, रतलाम, विदिशा और शिवपुरी में पिछले सप्ताह से पॉजिटिव मामलों की दर बढ़ी है। सीएम ने महामारी को नियंत्रित करने के लिए प्रत्येक जिले में तैनात वरिष्ठ अधिकारियों को निर्देश दिया है।
- छत्तीसगढ़: छत्तीसगढ़ सरकार के सामान्य प्रशासन विभाग ने रायपुर और जगदलपुर हवाई अड्डों पर बाहर से आने वाले सभी यात्रियों की उचित कोविड स्क्रीनिंग करने के लिए संशोधित निर्देश जारी किए हैं। रायपुर नगर निगम द्वारा निर्धारित केंद्रों पर विदेश से आने वाले सभी यात्रियों को 14 दिनों के लिए पेड क्वरेन्टीन सेंटर्स में रहना अनिवार्य किया है।
- गोवा: राज्य में कल 167 नए कोविड मामले आये है जबकि 85 लोग स्वस्थ हुए। राज्य में सक्रिय कोविड मामलों की गिनती जो पिछले कई दिनों से लगातार घट रही थी, अब बढ़कर 1,221 हो गई है। कल परीक्षण किए गए 2004 के नमूनों में से 167  पॉजिटिव मामले थे। राज्य की कोरोना से स्वस्थ होने वालों की दर 96.96% है।
पीआईबी द्वारा जांचे गए तथ्य